***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk 77-14/2022.

***Jegyzőkönyv***

***Készült***: Nóráp Község Önkormányzat képviselő-testületének 2022. december 5-én 18.00 órakor megtartott nyilvános testületi üléséről.

***Az ülés helye:*** Polgármesteri Hivatal

Nóráp Kossuth utca 48.

***Jelen vannak***: Antalné Ihász Mária polgármester

Bali Zsolt

Berki-Varga Petra

Fekete László képviselők (4 fő)

Tanácskozási joggal részt vett: Kissné Szántó Mária jegyző

Meghívottként: Takács Csabáné HVB elnöke

**Antalné Ihász Mária polgármester** köszöntötte a megjelenteket, Megállapította, hogy 4 fő képviselő jelen van, az ülés határozatképes, azt megnyitotta. (jelenléti iv jkv. 1. melléklete)

Javasolta a meghívóban kiküldött napirend elfogadását: (meghívó a jkv. 2. melléklete) foglaltaknak megfelelően:

**Napirend**

1.) Helyi Választási Bizottság Elnökének beszámolója a megüresedett képviselői mandátumok betöltéséről, képviselők eskütétele, megbízólevelek átadása

1. 2.) Ügyrendi Bizottság tagjainak választása
2. 3.) Alpolgármester választása

4.) Karácsonyi csomagokról döntés

Napirend tárgyalása előtt **Antalné Ihász Mária polgármester** tájékoztatta a testületet, hogy 2022. november 29-én Trombitás Ádám képviselői mandátuma a törvény erejénél fogva megszűnt. Magyarország helyi önkormányzatairól szóló 2011. évi CLXXXIX. törvény 29. §. (1) bekezdés a) pontja ugyanis kimondja: „ha az önkormányzati képviselő annak az ülésnek az időpontjától, amelyről első ízben távol maradt egy évig nem vesz részt a képviselő-testület ülésén, képviselői mandátuma megszűnik.”

Trombitás Ádám a 2021. november 4-i ülésen még részt vett, a következő 2021. november 29-i ülésen már nem vett részt, majd ezt követően minden képviselő-testületi ülésről távol maradt.

**Napirend tárgyalása:**

**1.) Helyi Választási Bizottság Elnökének beszámolója**

**Előadó: Takács Csabáné HVB elnök**

**Takács Csabáné HVB elnök** elmondta, hogy Kereszt Roland, Horváth József Csaba és Tóth Orsolya képviselők a képviselői mandátumukról az előző ülésen lemondtak. A 2019. október 13-i egyéni listás képviselő-választás eredményjegyzőkönyvéből megállapították, hogy a soron következő legtöbb szavazatot Bali Zsolt, Berki-Varga Petra és Fekete László kapták. Nevezettek a képviselői mandátumot vállalták, ezért a HVB az 1/2022.(XI.28.) HVB határozat alapján részükre a képviselői mandátumot kiosztotta. (HVB beszámoló jkv. 3. melléklete)

A tájékoztatót követően a HVB elnöke előtt a képviselők letették az esküt, az esküokmányt aláírták, a HVB elnök részükre átadta a megbízólevelet.

2.) **Ügyrendi bizottság választása**

**Előadó: Antalné Ihász Mária polgármester**

**Antalné Ihász Mária polgármester** szóbeli előterjesztésben ismertette, hogy az Önkormányzat Szervezeti és Működési Szabályzatáról szóló 8/2013. (VII.31.) önkormányzati rendelet 41. §. (1) bekezdése alapján a képviselő-testület tagjai sorából ügyrendi bizottságot hoz létre, melynek feladata - többek között - az alpolgármester választás technikai lebonyolítása, illetve a vagyonnyilatkozatok átvétele, valamint az összeférhetetlenség vizsgálata.

Az ügyrendi bizottság elnökének Bali Zsoltot, tagoknak Berki-Varga Petrát és Fekete Lászlót javasolja.

A képviselő-testület tagjai a javaslattal egyetértettek.

Nóráp Önkormányzat képviselő-testülete 4 igen szavazattal – tartózkodás és ellenszavazat nélkül – az alábbi határozatot hozta:

**60/2022. (XII.5.) KT határozat**

Nóráp Önkormányzat képviselő-testülete az Ügyrendi Bizottság elnökének Bali Zsoltot, tagoknak Berki-Varga Petrát és Fekete Lászlót választja.

**3.) Alpolgármester megválasztása, eskütétele**

**Előadó:** **Antalné Ihász Mária polgármester**

**Antalné Ihász Mária polgármester** alpolgármesternek Fekete László képviselőt javasolta.

Kissné Szántó Mária jegyző elkészítette a szavazólapokat, illetve a titkos szavazás jegyzőkönyvét az ügyrendi bizottság részére.

Az ügyrendi bizottság az alpolgármester választást lebonyolította, a titkos szavazásról külön jegyzőkönyvet készített.

(A titkos szavazásról készült jegyzőkönyv az ülés jegyzőkönyvének 4. melléklete)

Nóráp Önkormányzat képviselő-testülete a titkos szavazásról készült jegyzőkönyv alapján az alábbi határozatot hozta:

**61/2022. (XII.5.) KT határozat**

Nóráp Önkormányzat képviselő-testülete Fekete László képviselőt alpolgármesterré megválasztotta.

**A választást követően Fekete László alpolgármester az esküt letette, az esküokmányt aláírta.**

**4.) Karácsonyi csomagok értékének meghatározása**

**Előadó: Antalné Ihász Mária polgármester**

**Antalné Ihász Mária polgármester**  szóbeli előterjesztésben elmondta, hogy ez évben is van lehetőség a családok részére élemiszercsomag összeállítására. Az egyes szociális ellátások helyi szabályairól szóló (továbbiakban: Szr.) 4/2021. (V.31.) önkormányzati rendelet 13. §-a lehetővé teszi, hogy a családok részére élelmiszercsomagot biztosítsanak, amennyiben az egy főre jutó nettó jövedelem nem haladja meg az öregségi nyugdíjminimum tízszeresét. A csomag értékét képviselő-testületi határozatban kell meghatározni, az anyagi lehetőségek alapján kb. 8500 Ft értékű csomag összeállítására van lehetőség. Kérte a véleményeket, javaslatokat.

**Bali Zsolt képviselő** nem értett egyet azzal, hogy jövedelemigazolást kell benyújtani a családoknak, hogy karácsonyi csomagot kaphassanak.

**Antalné Ihász Mária polgármester** elmondta, hogy a szociális célú állami támogatásból van maradvány, ennek terhére vásárolnák az élelmiszert, édességet. Ezt a támogatást csak az Szr. szabályai szerint lehet felhasználni. Ha egyéb bevételből vásárolnának, a megvásárolt áru értéke után még reprezentációs adót is kellene fizetni, ami jelentősen növelné a költségeket. Ugyanakkor a szociális célú támogatást - ha nem kerül felhasználásra - vissza kell fizetni, más célra nem használható fel.

A tájékoztató után kérte a képviselőket a határozati javaslattal kapcsolatos szavazásra:

A szociális célú állami támogatás terhére a községben élő (bejelentett lakóhellyel rendelkező ) családok részére kb. 8500 Ft/család értékben vásárolnak élelmiszert, édességet.

Nóráp község Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

**62/2022. (XII.5.) KT határozat**

Nóráp község Önkormányzat Képviselő-testülete a Nóráp községben lakóhellyel rendelkező, életvitelszerűen itt élő háztartások részére , ahol az egy főre jutó nettó jövedelem nem haladja meg a 285.000 Ft/fő összeget, karácsonyra kb. 8500 Ft összegű élelmiszercsomagot biztosít.

A csomagok beszerzéséről – a csomag tartalmának egyeztetését követően - a polgármester gondoskodik, a családok részére történő kiosztás a képviselők közreműködésével történik.

A képviselő-testület felkéri a polgármestert, hogy hirdetmény útján a lakosságot értesítse a jövedelemigazolások benyújtásáról.

A határozat az egyes szociális ellátások helyi szabályairól szóló 4/2021. (V.31.) önkormányzati rendelet 13. §. (1)-(3) bekezdésén alapul.

**Felelős:** polgármester

**Határidő:** folyamatos, legkésőbb december 17-ig.

Több hozzászólás nem volt, a polgármester a képviselő-testület nyilvános ülését 19.00 órakor bezárta, zárt ülésen folytatták a munkát.

K.m.f.

Antalné Ihász Mária Kissné Szántó Mária

polgármester jegyző